സംസ്ഥാനത്ത് ഒറ്റപ്പെട്ട ശക്തമായ മഴയ്ക്കു സാധ്യത മലയോര മേഖലകളില് ജാഗ്രതാ നിര്ദ്ദേശം തിരുവനന്തപുരം സംസ്ഥാനത്ത് ഒറ്റപ്പെട്ട ശക്തമായ മഴയ്ക്കു സാധ്യതയെന്ന് കേന്ദ്ര കാലാവസ്ഥാ വകുപ്പ് അറിയിച്ചു. മലയോര മേഖലകളില് ഒറ്റപ്പെട്ട ശക്തമായ ഇടിയോടു കൂടിയ മഴയ്ക്കും സാധ്യതയുണ്ട്. വിവിധ ജില്ലകളില് യെലോ അലര്ട്ട് പ്രഖ്യാപിച്ചു. യെലോ അലര്ട്ട് പ്രഖ്യാപിച്ചിരിക്കുന്ന ജില്ലകള്: തിങ്കള്: തിരുവനന്തപുരം, കൊല്ലം, പത്തനംതിട്ട, കോട്ടയം, ഇടുക്കി, എറണാകുളം, തൃശൂര്, പാലക്കാട്, മലപ്പുറം, കോഴിക്കോട്, വയനാട്. ചൊവ്വ: തിരുവനന്തപുരം, കൊല്ലം, പത്തനംതിട്ട, കോട്ടയം, ഇടുക്കി, എറണാകുളം, തൃശൂര്, പാലക്കാട്, മലപ്പുറം, കോഴിക്കോട്, വയനാട്. ബുധന്: പത്തനംതിട്ട, കോട്ടയം, ഇടുക്കി, പാലക്കാട്, മലപ്പുറം, കോഴിക്കോട്, വയനാട്. വ്യാഴം: പത്തനംതിട്ട, ആലപ്പുഴ, കോട്ടയം, ഇടുക്കി, എറണാകുളം, തൃശൂര്, പാലക്കാട്, മലപ്പുറം, കോഴിക്കോട്, വയനാട്, കണ്ണൂര്, കാസര്കോട്. വെള്ളി: മലപ്പുറം, കോഴിക്കോട്, കണ്ണൂര്, കാസര്കോട്. മധ്യ കിഴക്കന് അറബിക്കടലിലെ തീവ്ര ന്യൂനമര്ദം മുബൈ തീരത്തുനിന്ന് 840 കിലോമീറ്റര് തെക്ക്പടിഞ്ഞാറായും ഗോവ തീരത്തുനിന്ന് 790 കിലോമീറ്റര് പടിഞ്ഞാറ്, തെക്ക്പടിഞ്ഞാറ് അകലെയായും സ്ഥിതി ചെയ്യുന്നു. തീവ്ര ന്യൂനമര്ദം അടുത്ത 24 മണിക്കൂര് കൂടി പടിഞ്ഞാറു, വടക്ക്പടിഞ്ഞാറു ദിശയില് സഞ്ചരിച്ചു തീവ്ര ന്യൂനമര്ദമായി നിലനില്ക്കും. തുടര്ന്ന് ശക്തി കുറഞ്ഞു ഇന്ത്യന് തീരത്തുനിന്ന് അകന്നു പോകാന് സാധ്യതയുള്ളതിനാല് ഇന്ത്യന് തീരത്തെ ബാധിക്കാന് സാധ്യതയില്ലെന്ന് കാലാവസ്ഥ വകുപ്പ് അറിയിച്ചു. തെക്ക് കിഴക്കന് ബംഗാള് ഉള്ക്കടലിനോട് ചേര്ന്ന് തെക്ക് ആന്ഡമാന് കടലില് ചക്രവാത ചുഴി നിലനില്ക്കുന്നു. അടുത്ത 24 മണിക്കൂറിനുള്ളില് തെക്ക് കിഴക്കന് ബംഗാള് ഉള്ക്കടലില് ന്യൂനമര്ദമായി ശക്തി പ്രാപിക്കാന് സാധ്യതയുണ്ട്. തുടര്ന്നു കൂടുതല് ശക്തി പ്രാപിച്ച് പടിഞ്ഞാറ്, വടക്ക്പടിഞ്ഞാറ് ദിശയില് സഞ്ചരിച്ചു വ്യാഴാഴ്ചയോടെ തമിഴ്നാടിന്റെ വടക്കന് തീരത്ത് കരയില് പ്രവേശിക്കാനാണ് സാധ്യത. ബംഗാള് ഉള്ക്കടലിലെ ന്യൂനമര്ദ സ്വാധീനഫലമായി കേരളത്തില് ബുധന്, വ്യാഴം ദിവസങ്ങളില് ഒറ്റപ്പെട്ട അതിശക്തമായ മഴയ്ക്ക് സാധ്യതയുണ്ട്. മധ്യ കിഴക്കന് അറബികടലില് തീവ്ര ന്യൂനമര്ദം നിലനില്ക്കുന്നതിനാല് മധ്യ കിഴക്കന് അറബിക്കടലിലും അതിനോട് ചേര്ന്നുള്ള മധ്യ പടിഞ്ഞാറന് അറബിക്കടലിലും ചൊവ്വാഴ്ച രാവിലെ വരെ മത്സ്യബന്ധനത്തിന്ന് പോകരുതെന്ന് കാലാവസ്ഥ വകുപ്പ് അറിയിച്ചു.